Wat is dit eintlik? ‘n Profeet wees? Daar is allerlei soorte profete. Net soos daar vandag allerlei soorte predikante, ouderlinge en diakens is, so was hulle ook vroeër daar. Kyk maar na wat ons gelees het in hoofstuk 3. Dit klink eintlik baie bekend. Baie ampsdraers loop die volgende risiko: Dat jy aan die einde van die dag jou werk met onsuiwer motiewe doen. Byvoorbeeld as jy te afhanklik is van die mening van mense. Of as jy agter die geld aan is.
En so verander die profesie dan in hulle mond. Daar word geprofeteer wat die mense graag wil hoor. Die mense word in feite na die mond gepraat. In die dae van Miga was daar baie sulke soort profete. En die HERE het sy mening oor hulle. Sien hfst. 3:5: so sê die HERE aangaande die profete wat my volk verlei, wat as hulle hulle tande êrens in kan byt – as hulle brood in die mond het, heil verkondig. Maar teen hulle wat vir hulle niks in die mond kan steek nie, roep hulle oorlog uit. Profete wat dus teen betaling profeteer wat hulle kliënte graag wil hoor. En hulle wat nie kan betaal nie, word nie ontvang nie.
Maar dit noem die HERE dus nie profesie nie. Profesie is om sy wil aan die mense bekend te maak. Sy beloftes by gehoorsaamheid. Sy waarskuwings as dit nodig is. En so moes Miga ‘n egte profeet wees. Onafhanklik van wat die mense van hom dink, moet hy die wil van God aan hulle voorhou.
Nou is dit die probleem dat niemand dit uit homself is nie. Miga was dit ook nie uit homself nie. Soos ons hom hier in vers 8 ontmoet, selfversekerd tot en met, so word profete nie geroep nie. Ons het al genoem van Jona, wat skoon die anderkant op gevlug het. Hy was bang vir die HERE, wat die HERE nou van hom vra. En die profeet Esegiël, nadat God aan hom verskyn en tot profeet geroep het, was vir sewe dae lank siek. Hy was verbysterd, hy kon net nie verstaan dat die HERE hom so iets kon aandoen nie. Maar, en dis wat so mooi is, dit het nie so gebly nie. Die oomblik dat die profeet vasgegryp word deur God se Woord, op daardie oomblik begin iets te verander. Op daardie oomblik begin die Gees van God in die profeet se hart te werk. Op daardie oomblik kom daar oorlog in die binnenste van die profeet, wat daarop uitloop dat hy hoe langer hoe meer begin besef dat God se Woord die waarheid is, en dat dit nou die tyd is om dit te bring. So werk die Gees in die hart van die profete.